Direktiva Sveta 92/109/EGS

z dne 14. decembra 1992

o izdelavi in dajanju na trg nekaterih snovi, ki se uporabljajo za nezakonito proizvodnjo mamil in psihotropnih snovi

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti njenega člena 100a,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker so nekatere države članice sprejele ukrepe za spremljanje proizvodnje in prometa določenih snovi, ki se pogosto uporabljajo za nedovoljeno proizvodnjo drog in psihotropnih snovi; ker tudi druge države članice nameravajo sprejeti takšne ukrepe; ker je zato nujno oblikovati skupna pravila na ravni Skupnosti pred dokončnim oblikovanjem notranjega trga, da se prepreči izkrivljanje konkurence pri zakonitem trgovanju in zagotovi enotna uporaba sprejetih pravil;

ker je bila 19. decembra 1988 na Dunaju sprejeta Konvencija proti nedovoljenemu prometu z drogami in psihotropnimi snovmi, v nadaljnjem besedilu "Konvencija Združenih narodov"; ker je Konvencija Združenih narodov del svetovnega prizadevanja v boju proti drogam; ker je Skupnost sodelovala pri pogajanjih v zvezi s to konvencijo in pokazala svojo politično pripravljenost, delovati v mejah svojih pristojnosti;

ker so zahteve člena 12 Konvencije Združenih narodov glede trgovanju s predhodnimi sestavinami (snovi, ki se pogosto uporabljajo pri nedovoljeni proizvodnji drog ali psihotropnih snovi) kar se trgovanja med Skupnostjo in tretjimi državami tiče izvajajo z Uredbo Sveta (EGS) št. 3677/90 z dne 30. decembra 1990, ki določa potrebne ukrepe za preprečevanje odtoka določenih snovi za nedovoljeno proizvodnjo drog in psihotropnih snovi [4];

ker člen 12 Konvencije Združenih narodov predvideva sprejetje ustreznih ukrepov za spremljanje proizvodnje in distribucije predhodnih snovi; ker je Komisija Združenih narodov za droge na svoji 35. seji v tabelah Priloge h Konvenciji, vključila dodatne snovi; ker je treba v tej direktivi oblikovati ustrezne določbe, da se odkrijejo morebitni primeri nedovoljenega odtoka drog v Skupnosti ali prepreči nedovoljen uvoz v Skupnost in da se na trgu Skupnosti zagotovi uporaba skupnih pravil za spremljanje;

ker določbe člena 12 Konvencije Združenih narodov temeljijo na sistemu spremljanja trgovanja z zadevnimi snovmi; ker je večina trgovanja s temi snovmi popolnoma zakonita; ker morata biti dokumentacija in označevanje pošiljk teh snovi dovolj jasna; ker je tudi pomembno, da se s sočasnim zagotavljanjem potrebnih pooblastil pristojnim organom za ukrepanje v duhu Konvencije Združenih narodov razviti mehanizem, ki temelji na tesnem sodelovanju z zadevnimi izvajalci in na pospeševanju zbiranja, izmenjave in izkoriščanja podatkov;

ker na mednarodni ravni zaradi stalnega spreminjanja načina odtoka velja, da je treba okrepiti postopke iz člena 12 Konvencije Združenih narodov z namenom učinkovitega boja proti odtoku zadevnih snovi;

ker so Komisija in sedem držav članic sodelovale pri delu Projektne skupine za kemično delovanje, ki jo je 10. julija 1990 ustanovil gospodarski vrh G7 v Houstonu z namenom razvoja učinkovitih postopkov za preprečevanje odtoka predhodnih snovi in nujnih kemikalij za nedovoljeno proizvodnjo drog; ker je med tem delom obstajalo usklajevanje na ravni Skupnosti in tesno posvetovanje s predstavniki trgovine in industrije;

ker je končno poročilo Projektne skupine za kemično delovanje 15. julija 1991 odobril gospodarski vrh G7 v Londonu;

ker to končno poročilo, ki priznava Konvencijo Združenih narodov kot temeljni dokument mednarodnega sodelovanja v zadevah odtoka kemikalij, vsebuje številna priporočila za okrepitev nacionalnih in mednarodnih ukrepov na podlagi te konvencije;

ker je treba zagotoviti, da je za proizvodnjo ali uporabo snovi s seznama skupine 1 Priloge 1 k tej direktivi treba imeti licenco; ker mora poleg tega dobava takšnih snovi biti odobrena le kadar ima oseba, kateri se snov dobavi, posebno dovoljenje, bodisi splošno bodisi posamezno, da lahko prejema in poseduje ali rokuje s takšnimi snovmi;

ker je treba sprejeti ukrepe za vzpostavitev tesnega sodelovanja z zadevnimi izvajalci, da ti obveščajo pristojne organe o sumljivem sklepanju poslov;

ker je pomembno, da se oblikuje sistem za upravno sodelovanje; ker je v tej zvezi zaželeno, da delovanje pristojnih organov temelji na Uredbi Sveta (EGS) št. 1468/81 z dne 19. maja 1981 o vzajemni pomoči med upravnimi organi držav članic in sodelovanju teh organov in Komisije, da se zagotovi pravilna uporaba zakonodaje o carini in kmetijstvu [5]; ker je treba posebno pozornost posvetiti zaupnosti prejetih in izmenjanih podatkov;

ker mora vsaka država članica uvesti kazni, ki so dovolj odvračilne, da se pri izvajanju te direktive preprečijo kršitve sprejetih določb,

SPREJEL NASLEDNJO DIREKTIVO:

NASLOV I

Splošno

Člen l

1. Namen te direktive je vzpostaviti nadzor nad določenimi snovmi v Skupnosti, ki se pogosto uporabljajo za nedovoljeno proizvodnjo drog in psihotropnih snovi, da se prepreči odtok takšnih snovi.

2. V tej direktivi:

(a) "snov s seznama" pomeni katero koli snov iz Priloge I, vključno z zmesmi, ki vsebujejo takšne snovi. Izključena so zdravila ali drugi pripravki, ki vsebujejo snovi s seznama, sestavljene na tak način, da jih ni mogoče na enostaven način uporabiti ali predelati;

(b) "promet" pomeni kakršno koli dobavo snovi s seznama, ki so proizvedene v Skupnosti ali dane v prosti promet v Skupnosti, tretjim osebam bodisi za plačilo bodisi brezplačno;

(c) "izvajalec" pomeni vsako fizično ali pravno osebo, ki je vključena v proizvodnjo, predelavo, trgovanje ali distribucijo snovi s seznama v Skupnosti ali ki sodeluje pri drugih podobnih dejavnostih, kot sta posredništvo ali hramba snovi s seznama;

(d) "Mednarodni svet za nadzor drog" pomeni svet, ustanovljen leta 1961 z Enotno konvencijo o drogah, kakor je bila s protokolom spremenjena leta 1972.

NASLOV II

NADZOR NAD DAJANJEM NA TRG

Člen 2

Dokumentacija in označevanje

Vsaka država članica sprejme ukrepe, potrebne da se pri dajanju na trg snovi s seznama upoštevajo naslednje zahteve:

1. vsi sklenjeni posli, ki vodijo k dajanju na trg snovi s seznama skupin 1 in 2 Priloge I, morajo biti ustrezno dokumentirani;

(a) Zlasti trgovinski dokumenti, kot so računi, popisi tovora, upravni dokumenti, vozni listi in drugi dokumenti o prevozu, morajo vsebovati podatke, ki omogočajo nedvoumno razpoznavanje:

- imena snovi s seznama, kot je določeno v skupinah 1 in 2 Priloge I,

- količino in težo snovi s seznama in, če gre za zmes, količino in težo zmesi ter tudi količino in težo ali odstotni delež katerekoli snovi iz skupin 1 in 2 Priloge I, ki jih zmes vsebuje,

- ime in naslov dobavitelja, distributerja in prejemnika;

(b) dokumentacija mora poleg tega vsebovati tudi izjavo kupca, ki opredeljuje natančno uporabo snovi. Podrobna pravila o izvajanju te določbe bodo določena v skladu s postopkom iz člena 10(2). Pri pregledu teh podrobnih pravil se upošteva tudi možnost, da reden kupec, ki prejema od dobavitelja snov s seznama skupine 2 Priloge I, da skupno izjavo za vse sklenjene posle s to snovjo za obdobje enega leta;

2. obveznosti iz odstavka 1 pa se ne uporabljajo pri sklepanju poslov s snovmi s seznama skupine 2 Priloge I, če količina snovi ne presega tiste iz Priloge II;

3. izvajalci zagotovijo, da se oznake pritrdijo na snovi s seznama skupin 1 in 2 Priloge I, preden se dajo na trg. Takšne oznake morajo prikazovati imena snovi, kot so navedena v Prilogi I. Izvajalci lahko dodatno pritrdijo običajne oznake;

4. izvajalci vodijo tako podroben popis svojih dejavnosti, kot to opredeljujejo obveznosti iz odstavka 1;

5. dokumentacija iz odstavkov 1 in 4 se hrani najmanj tri leta od konca koledarskega leta, v katerem se je dejavnost iz odstavka 1 izvajala, in mora biti na voljo pristojnim upravnim organom, če ti zahtevajo pregled.

Člen 3

Vsaka država članica imenuje pristojni organ ali organe, ki so odgovorni za zagotovitev uporabe te direktive.

O imenovanem pristojnem organu ali organih obvesti Komisijo.

Člen 4

Snovi s seznama skupin 1 in 2 Priloge I

1. Države članice sprejmejo ukrepe, potrebne za zagotovitev, da je za proizvodnjo ali dajanje na trg snovi s seznama skupine 1 Priloge I v Skupnosti treba imeti licenco, ki jo izdajo pristojni organi.

2. Pri odločanju ali podeliti licenco pristojni organi upoštevajo zlasti usposobljenost in neoporečnost vlagatelja.

Pristojni organi lahko začasno prekličejo ali razveljavijo licenco, če upravičeno domnevajo, da imetnik ni več ustrezna oseba za posedovanje licence, ali če pogoji, pod katerimi je bila licenca izdana, niso več izpolnjeni.

3. Države članice sprejmejo ukrepe, potrebne da zagotovijo, da vsak izvajalec, ki ima licenco iz odstavka 1, dobavlja snovi s seznama skupine 1 Priloge I le osebam, ki imajo posebno dovoljenje, bodisi splošno bodisi posamezno, da lahko prejemajo in posedujejo ali rokuje s takšno snovjo;

4. Izvajalci, ki se ukvarjajo s proizvodnjo ali prometom snovi skupine 2 Priloge 1 morajo pri pristojnih organih registrirati naslove prostorov, kjer proizvajajo te snovi ali z njimi trgujejo, in javiti vse spremembe v zvezi s tem naslovom.

Člen 5

Sodelovanje

Države članice sprejmejo ukrepe, potrebne za vzpostavitev tesnega sodelovanja med pristojnimi organi in izvajalci, tako da izvajalci:

- takoj obvestijo pristojne organe o vseh okoliščinah, kot so nenavadna naročila ali sklenjeni posli z zadevnimi snovmi s seznama, ki kažejo na to, da bi lahko takšne snovi, ki se dajejo na trg ali proizvajajo, odtekale za nedovoljeno proizvodnjo drog ali psihotropnih snovi,

- zagotavljajo pristojnim organom povzetek takšnih podatkov o svojih sklenjenih poslih s snovmi s seznama, kot jih pristojni organi lahko zahtevajo.

NASLOV III

NADZORNI UKREPI

Člen 6

Pooblastila pristojnih upravnih organov

1. Da bi zagotovile pravilno uporabo členov 2 in 4 države članice v okviru svoje nacionalne zakonodaje sprejmejo ukrepe, potrebne da pristojnim organom omogočijo:

(a) pridobivanje podatkov o katerem koli naročilu snovi s seznama ali dejavnostih v zvezi s snovmi s seznama;

(b) vstop v izvajalčeve poslovne prostore, da pridobijo dokaze o nepravilnostih.

NASLOV IV

UPRAVNO SODELOVANJE

Člen 7

Za namene uporabe te direktive in brez vpliva na člen 10 se smiselno uporabijo določbe Uredbe (EGS) št. 1468/81, zlasti tiste o zaupnosti. Vsaka država članica sporoči drugim državam članicam in Komisiji imena pristojnih organov, imenovanih za korespondenco v skladu s členom 2(2) omenjene uredbe.

NASLOV V

KONČNE DOLOČBE

Člen 8

Vsaka država članica določi kazni za kršitev določb, sprejetih pri izvajanju te direktive. Kazni morajo biti tako visoke, da spodbujajo ravnanje, skladno s temi določbami.

Člen 9

1. Da se omogoči potrebno prilagajanje dogovorov o nadzoru snovi s seznama, pristojni organi v vsaki državi članici vsako leto sporočijo Komisiji vse podatke o izvajanju nadzornih ukrepov iz te direktive, zlasti v zvezi s snovmi, ki se uporabljajo za nedovoljeno proizvodnjo drog ali psihotropnih snovi, ter načini odtoka in nedovoljene proizvodnje.

2. Na podlagi obvestil iz odstavka 1 Komisija v skladu s členom 12(12) Konvencije Združenih narodov in po posvetovanju z državami članicami pripravi letno poročilo, ki se ga predloži Mednarodnemu svetu za nadzor drog.

Člen 10

1. Komisiji pomaga odbor, ustanovljen v skladu s členom 10 Uredbe (EGS) št. 3677/90. Odbor prouči vsako zadevo v zvezi z uporabo te direktive, ki jo sproži njegov predsednik bodisi na svojo pobudo bodisi na zahtevo predstavnika države članice.

2. Predstavnik Komisije predloži Odboru osnutek ukrepov, ki naj se sprejmejo. Odbor poda svoje mnenje o osnutku v roku, ki ga lahko določi predsednik glede na nujnost zadeve. Mnenje se sprejme v skladu z večino, določeno v členu 148(2) Pogodbe v primeru odločitev, ki jih mora sprejeti Svet na predlog Komisije. Glasovi držav članic v Odboru se ponderirajo na način, ki je določen v omenjenem členu. Predsednik ne glasuje.

Komisija sprejme ukrepe, ki se uporabljajo takoj. Če ti ukrepi niso skladni z mnenjem Odbora, pa jih Komisija takoj sporoči Svetu. V tem primeru Komisija odloži uporabo ukrepov, za katere se je odločila, za tri mesece od datuma obvestila.

Svet lahko v roku iz prejšnjega pododstavka s kvalificirano večino odloči drugače.

3. Postopek iz odstavka 2 se uporablja zlasti za:

(a) določanje, kjer je primerno, pogojev v zvezi z dokumentacijo in označevanjem zmesi in pripravkov iz snovi skupine 2 Priloge I kot je določeno v členu 2;

(b) spremembe Prilog k tej direktivi, ko se spremenijo tabele Priloge h Konvenciji Združenih narodov;

(c) spremembe pragov, določenih v Prilogi II.

Člen 11

1. Države članice sprejmejo zakone in druge predpise, potrebne za uskladitev s členoma 7 in 10, najpozneje do 1. januarja 1993, ostale člene pa do 1. julija 1993. O tem nemudoma obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji temeljne predpise nacionalne zakonodaje na področju, ki ga ureja ta direktiva. Komisija o njih obvesti ostale države članice.

Člen 12

Ta direktiva je naslovljena na države članice.

V Bruslju, 14. decembra 1992

Za Svet

Predsednik

N. Lamont

[1] UL C 21, 29.1.1991, str. 17.

[2] UL C 125, 13.5.1992, str. 195; in Sklep z dne 18. novembra 1992 (še ni objavljen v Uradnem listu).

[3] UL C 159, 17.6.1991, str. 58.

[4] UL L 357, 20.12.1990, str. 1. Uredba, kakor je bila nazadnje spremenjena z Uredbo (EGS) 900/92 (UL L 96, 10.4.1992, str. 1).

[5] UL L 144, 2.6.1981, str. 1. Uredba, kakor je bila spremenjena z Uredbo (EGS) št. 945/87 (UL L 90, 2.4.1987, str. 3).

--------------------------------------------------

PRILOGA I

SKUPINA 1

Soli snovi na seznamu te skupine, če obstajajo.

Snov | Tarifna oznaka KN |

efedrin | 29394010 |

ergometrin | 29396010 |

ergotamin | 29396030 |

lizergična kislina | 29396050 |

1-fenil-2-propanon | 29143010 |

pseudoefedrin | 29394030 |

N-acetilantranilna kislina | 29242950 |

3,4 metilenedioksifenilpropan-2-on | 29329077 |

SKUPINA 2

Soli snovi na seznamu te skupine, če obstajajo.

Snov | Tarifna oznaka KN |

anhidrid ocetne kisline | 29152400 |

antranilna kislina | ex29224990 |

fenilocetna kislina | 29163300 |

piperidin | 29333930 |

izosafrol (cis + trans) | 29329073 |

piperonal | 29329075 |

safrol | 29329071 |

SKUPINA 3

Snov | Tarifna oznaka KN |

aceton | 29141100 |

etil eter | 29091100 |

metil etil keton (MEK) | 29141200 |

toluen | 290 230 10/90 |

kalijev permanganat | 28416010 |

žveplova kislina | 28070010 |

klorovodikova kislina | 28061000 |

--------------------------------------------------

PRILOGA II

Snov | Prag |

anhidrid ocetne kisline | 20 l |

ahtranilna kislina in njene soli | 1 kg |

fenilocetna kislina in njene soli | 1 kg |

piperidin in njegove soli | 0,5 kg |

izosafrol (cis + trans) | 0 |

piperonal | 0 |

safrol | 0 |

--------------------------------------------------